钦定古今图书集成/明伦汇编/闺媛典/第365卷 > 又书 前人
## 钦定古今图书集成/明伦汇编/闺媛典/第365卷 > 又书 前人

“文生郎君足下：柳绿衣贱质，朱粉微姿。托沐清光，充
于下陈。花间泫露，月下娇风。一度相逢，几番薄幸。自
谓侍巾执拂，长过此生，暮雨朝云，当无虚望。孰知哀
生于乐，欢极而愁。行乐及期，风波顿起。衅生同席，祸
始平头。郎既湖海生涯，音书迢递。柳遂风尘轻薄，花
絮飘零。无计待郎，有东风之两泪；何颜辞主，落西江
之一枝。石氏斛珠，非余所望；谢家团扇，从此长辞。焚
笔架之珊瑚，倍牙筹之钱帛。春风秋月，已非唱和之
场；烟草江花，永绝风流之会。层层锦帐，不解恨颜；淡
淡银缸，独悬愁泪。或酒醒梦回，忽然念及；或樽前镜
里，触意寻思。万感交深，三生永断。想郎之意，颇同鄙
怀。”但落花无返树之期，逝云无归山“之理。况郎壮质，
以妾陋姿，使他日裘马封侯，绮罗接席，新欢伊迩，无
忘故人。郎存菅蒯之心，妾免蘼芜之恨，则环草微忱，
死生靡替者也。”呜呼！幽恨茫茫，新愁耿耿。金凫烟冷，
银鸭香沈。黄衫之谐，非敢望矣；青衣之诮，能无恨焉。
嗟乎！文生儿女，柔情去而顿远；英雄侠骨，炼则愈坚。
四海荆榛，一身金玉，片言珍重，寸心欲绝矣。“春罗一
幅，豆蔻香销；锦带二围，鸳鸯睡暖。悬郎下体，如见旧
人。妾恨如山，侯门似海。”生死之际，如斯而已。